อาการที่หนูกำลังเป็นหนูอยากทราบว่าใช่อาการโรคซึมเศร้าไหมค่ะ หนูร้องไห้บ่อย รู้สึกท้อ ไม่อยากทำงาน หลายครั้งก็คิดว่าไม่อยากอยู่บนโลกนี้แล้ว รู้สึกอยากอยู่คนเดียวไม่อยากไปไหนหรือทำอะไร เวลาทำงานก็เบื่อไม่อยากทำไม่อยากคุยกับเพื่อนร่วมงาน อยากอยู่บ้านอยากกลับบ้านใจไม่อยู่กับตัว ทุกคืนร้องไห้คิดวนไปวนมาว่าจะเอายังไงกับชีวิต ให้มันหยุดแค่วันนี้หรือไปต่อพรุ่งนี้ เพราะยังมีลูก
สวัสดีค่ะ อาการของโรคซึมเศร้านั้น ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนดังนั้น การที่มีอาการร้องไห้บ่อย ไม่อยากทำงาน เบื่อ ไม่อยากคุยกับใคร ไม่อยากมีชีวิตอยู่ โดยที่อาการเป็นมานาน และส่งผลกระทบต่อการดำรงชีวิตประจำวัน ก็น่าจะเป็นโรคซึมเศร้าได้ค่ะทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น แนะนำควรเล่าให้คนในครอบครัวฟัง เพื่อจะได้รับรู้ถึงความผิดปกติของเรา แม้ในช่วงแรกจะไม่มีใครเข้าใจเราก็ตาม และควรหาเวลาไปพบจิตแพทย์เพื่อประเมินว่าเป็นโรคซึมเศร้าหรือไม่ ซึ่งในขั้นต้น แพทย์อาจสาเหตุของโรคทางกายด้วย ว่ามีอยู่หรือไม่ หากไม่มี การรักษา ก็มีทั้งการใช้ยา และการรักษาทางจิตบำบัดค่ะ ไม่ควรปล่อยให้อาการความรู้สึกผิดปกติต่างๆ เป็นมากขึ้นเรื่อยๆ ค่ะ เพราะอาจอันตรายต่อตนเองได้การเป็นโรคซึมเศร้า ก็เหมือนกับการเป็นโรคอื่นๆ หากได้รับการรักษาที่ถูกวิธี โรคก็จะทุเลาลง อารมณ์ความรู้สึกผิดปกติต่างๆ ก็จะหายเป็นปกติได้ในที่สุดค่ะ เป็นกำลังใจให้ค่ะ